ฝรั่งซื้อ 8 พันล้านบาท
*อาการแกว่งตัวไปมาของดัชนีในเที่ยวนี้ก็คงเหมือนกับเที่ยวก่อน ๆ ที่กำลังรอข่าวดีชิ้นใหม่เพื่อทำให้ฐานแนวรับแข็งแกร่งขึ้นกว่าเดิม “โมนิก้า” ถึงมองการ “ซื้อ ๆ ขาย ๆ” ของนักลงทุนสถาบันเป็นเพียงการเล่นรอบ เพื่อรอจังหวะเหมาะ ๆ ก่อนดันดัชนีขึ้นทดสอบแนวต้าน 1,660 จุดในไม่ช้า จึงขอทำความเข้าใจกับยุทธวิธีดันหุ้นตอนบ่ายแก่ ๆ โดยนักเล่นกลุ่มฝรั่งเป็นคนซื้อเพียว ๆ มากถึง 8 พันล้านบาท ไม่ใช่เรื่องใหม่แต่อย่างใดนะคะ
20 ก.พ. 2562

เจาะกระดาน : โมนิก้าและทีมงาน
*อาการแกว่งตัวไปมาของดัชนีในเที่ยวนี้ก็คงเหมือนกับเที่ยวก่อน ๆ ที่กำลังรอข่าวดีชิ้นใหม่เพื่อทำให้ฐานแนวรับแข็งแกร่งขึ้นกว่าเดิม “โมนิก้า” ถึงมองการ “ซื้อ ๆ ขาย ๆ” ของนักลงทุนสถาบันเป็นเพียงการเล่นรอบ เพื่อรอจังหวะเหมาะ ๆ ก่อนดันดัชนีขึ้นทดสอบแนวต้าน 1,660 จุดในไม่ช้า จึงขอทำความเข้าใจกับยุทธวิธีดันหุ้นตอนบ่ายแก่ ๆ โดยนักเล่นกลุ่มฝรั่งเป็นคนซื้อเพียว ๆ มากถึง 8 พันล้านบาท ไม่ใช่เรื่องใหม่แต่อย่างใดนะคะ
*ด้วยเหตุนี้ถึงไม่ต้องอารัมภบทอะไรมากมายอีกต่อไป เพราะแค่มองการวิ่งขึ้นมาปิดที่ระดับ 1,645.38 จุด บวกไป 9.67 จุด ด้วยมูลค่าการซื้อขาย 5.84 หมื่นล้านบาท “โมนิก้า” ย่อมมองการซื้อกลับเที่ยวนี้เป็นใบเบิกทางขึ้นไปสร้างฐานใหม่ที่สูงกว่าเดิม ขณะเดียวกันยังเป็นการการันตีแนวรับสำคัญบริเวณ 1,630 จุดยังคงยอดเยี่ยมกระเทียมดองไปในตัวแบบนี้ แมงเม่าต้องโหนกระแสให้ทันนะจะบอกให้
*เนื่องจากข้อมูลล่าสุดไม่ได้มีอะไรแย่ลงกว่าเดิม และไม่มีอะไรดีเลิศประเสริฐศรีแบบสุดโต่ง “โมนิก้า” ถึงอยากให้นักเล่นมองเรื่อง sell on fact น่าจะเป็นเพียงผลกระทบระยะสั้น ๆ และต่อจากนั้นคงขึ้นอยู่กับผลงานที่คาดจะทำได้ในอนาคต ซึ่งทำให้เกจิอาจารย์ดังมากมายหลายสำนักยังคงแนะนำให้ลุยซื้อเหมือนเดิมทุกประการ เพราะราคาเป้าหมายเบื้องต้นที่วางไว้ในรอบนี้อยู่แถว 1,700 จุดไงล่ะคะ
*เหมือนกับในรายของ PTTGC เมื่อผลงานออกมาดีเหมือนกับที่คาดการณ์กันไว้ วานนี้หุ้นเลยพุ่งขึ้นมาปิดที่ 71.75 บาท บวกไป 2.50 บาท หรือขึ้นไป 3.60% ด้วยมูลค่าการซื้อขาย 4.17 พันล้านบาทแบบสบาย ๆ พร้อมกับเปิดมิติของการเล่นรอบใหม่อย่างสวยหรู “โมนิก้า” ย่อมมองเป็นการไหลตามน้ำที่ไม่อาจปฏิเสธได้ และกลายเป็นไฟต์ที่นักเล่นต้องตามติดทุกช็อตเลยก็ว่าได้นะคะ
*เช่นเดียวกับในรายของปูนใหญ่ SCC ต่อให้ทำผลงานไม่เป็นไปตามเป้าหมายที่วางไว้ แต่ทุกครั้งจะแก้เกมด้วยการอัดเงินปันผลเป็นประจำ พร้อมกับมีการวาดฝันกำไรในงวดถัดไปจะดีขึ้นอย่างเป็นรูปธรรม หุ้นเลยวิ่งกลับมายืนที่เดิมได้เป็นประจำ “โมนิก้า” ถึงรู้สึกเฉย ๆ เมื่อเห็นหุ้นวิ่งขึ้นมาปิดที่ 472 บาท บวกไป 10 บาท หรือขึ้นไป 2.15% ด้วยมูลค่าการซื้อขาย 1.58 พันล้านบาท เพราะยอดเก่าเคยทำไว้แถว ๆ 500 บาทเจ้าค่ะ
*คล้ายกับกรณีของ AOT ทะยานขึ้นมาปิดที่ระดับ 68.50 บาท บวกไป 1.50 บาท หรือขึ้นไป 2.25% ด้วยมูลค่าการซื้อขาย 1.91 พันล้านบาท “โมนิก้า” มองเป็นช็อตที่หุ้นมีความพยายามกลับขึ้นไปยืนแถว 72 บาทอีกรอบ จึงมีแรงซื้อกลับเข้ามาดันหุ้นเป็นระยะ พร้อมกับเปิดโอกาสให้เหล่านักเล่นกระโจนเข้าใส่มือเป็นระวิงแบบนี้ เดี๊ยนถึงต้องเชียร์ให้เล่นแบบสุดซอยไงล่ะคะ
*แรงไม่หยุด..ฉุดไม่อยู่ แถมมีสตอรี่สวย “โมนิก้า” คงต้องยกตำแหน่งดังกล่าวให้กับ SAWAD ของสาวเก่งอย่าง “น้องนาย” เพื่อทำให้เหล่านักเล่นได้เห็นพัฒนาการของบริษัทรุดหน้าไปมากหลายสเต็ป แต่ที่เห็นชัด ๆ ในเที่ยวนี้คงเป็นเรื่องของการรับทรัพย์จำนวนกว่า 2.56 พันล้านบาท หลังกลุ่มคาเธ่ย์ไต้หวันใส่เงินเพิ่มทุนตามนัด และเมื่อรวมกับรอบก่อนหน้านี้ทำให้พันธมิตรรายนี้ถือหุ้นเกือบ 10% คุณน้องเลยมีกระสุนไว้ลุยธุรกิจสุดซอยอีกครั้ง วานนี้ถึงเห็นหุ้นพุ่งขึ้นมาปิดที่ 50.25 บาท บวกไป 2 บาท หรือขึ้นไป 4.15% ด้วยมูลค่าการซื้อขาย 581 ล้านบาทไงล่ะคะ
*ส่วนรายที่ซัดกันแบบเต็มข้อ ไม่ต้องพูดพร่ำทำเพลงอะไรมากมาย คงต้องเอียงคอหันมาดูหุ้นขายยาง STA เพื่อไว้เป็นออปชันสำหรับคนที่พร้อมลุยถั่ว หลังราคาหุ้นวิ่งขึ้นมายืนปิดที่ระดับ 16.40 บาท บวกไป 0.80 บาท หรือขึ้นไป 5.10% ด้วยมูลค่าการซื้อขาย 351 ล้านบาท เหมือนเป็นการส่งสัญญาณเล่นรอบใหม่แบบกลาย ๆ วันนี้ถึงต้องจับตาดูให้ดีว่า มีแรงซื้อเข้ามาต่อเนื่องไหมจ๊ะ
*ประเด็นนี้สอดคล้องกับท่าทีของหุ้นน้องใหม่ ZEN ทะยานขึ้นมายืนเหนือราคาไอพีโอ 13 บาทตั้งแต่ลั่นระฆังเทรด พร้อมกับเป็นการลบอาถรรพ์หุ้นหลุดจองวันแรกลงอย่างยอดเยี่ยมนั้น “โมนิก้า” ถึงอยากให้นักเล่นหันมามองการขึ้นมาปิดที่ 15.20 บาท บวกไป 2.20 บาท หรือขึ้นไป 16.90% ด้วยมูลค่าการซื้อขาย 1.37 พันล้านบาท ยังเป็นช็อตของการไหลตามน้ำต่อหรือเปล่า ? วันนี้ได้รู้กันอย่างแน่นอนเจ้าค่ะ
*เช่นเดียวกับในรายของ TMI ดันราคาขึ้นพรวดพราด จนขึ้นไปทำยอดสูงสุดแถวบริเวณ 0.97 บาท ก่อนจะย่อตัวลงมาปิดที่ระดับ 0.87 บาท บวกไป 0.09 บาท หรือขึ้นไป 11.55% ด้วยมูลค่าการซื้อขาย 65 ล้านบาท “โมนิก้า” มองเป็นเรื่องของ “เทิร์นอะราวด์” มากกว่าประเด็นอื่น เพราะในช่วงที่ผ่านมาได้ยินข่าวเข้าหูมาตลอดว่า หันไปบุกไฟฟ้าชีวมวลแบบเต็มตัว และปีนี้จะเริ่มเห็นทุกอย่างเป็นรูปธรรมขึ้นแบบนี้..คุณน้อง “ธีระชัย” ช่วยคอนเฟิร์มได้ไหมคะ
 